שמואל עינב

תולדות חייו

שמואל עינב ואחותו דקלה, נולדו לזוג: מאיר גולדשמיט ממקימי חברת מקורות, ובלה גולדשמידט לבית שקולניק מראשוני העובדות  בתנובה. הוא קרוי על שם דודו, הרב שמואל וינטרוב. פרופ' עינב נשוי לחסיה לבית קורן ולזוג שלוש בנות: גלי, נויה ורונה-לי. כנגן חובב בכינור הוא מקפיד לנגן ברביעיית מיתרים למעלה מ-40 שנה.
פרופ' עינב סיים את תיכון עירוני ד' בתל אביב. במסגרת העתודה האקדמית למד הנדסת מכונות בפקולטה להנדסת מכונות בטכניון, בה רכש  את התואר מוסמך למדעים. לאחר מכן הוא השלים את לימודי התואר השני במחלקה להנדסה גרעינית בטכניון וקבל את התואר מגיסטר למדעים.  את לימודי התואר דוקטור בביומכניקה סיים באוניברסיטת סטוני ברוק שבמדינת ניו יורק. כיום, בנוסף להיותו פרופסור אמריטוס במחלקה להנדס ביו-רפואית באוניברסיטת תל אביב הוא מכהן, באופן חלקי, כפרופסור מחקר באוניברסיטת סטוני ברוק ואחראי על פיתוח טכנולוגיות רפואיות מתקדמות. פרופסור שמואל עינב נמנה עם מייסדי האיגוד להנדסה רפואית וביולוגית וכיהן כנשיא האיגוד. במחקריו הוא עוסק בנושאים הקשורים בזרימת הדם בלב ובעורקים הכליליים. פרופ' עינב עוסק במעבר הדם דרך מסתמי הלב ודרך התקנים המשמשים לסיוע בזרימה, כגון: תומכנים (סטנטים) ותותבי זרימה ומשאבות לב מלאכותיות. בנוסף הוא חוקר את פעולת גומלין שבין רקמות הדם והפרעות לזרימה שמאפיינות עורקים חסומים. מוקד אחר של מחקריו הם הכוחות המשפיעים על מחזור הדם (המודינמיקה) בעת התחלת היווצרותה של טרשת עורקים, ובדינמיקה של זרימת הדם במאמץ גזירה, והשפעתה על רקמות האנדותל. כן עוסק פרופ' עינב בגישות חישוביות להערכת חומרת המחלה ויעילות הטיפול בה. בשנים האחרונות התפרסם גם במחקריו על שפעול טסיות דם תחת השפעה של מאמצי גזירה, ועל המנגנונים המכניים הגורמים לקרע של טרשות לא-יציבות, ושימוש בננוטכנולוגיות לשחזור והתחדשות כלי דם.
שמואל עינב הוא אחד מחלוצי המכשור הרפואי בתחום שיטות אבחון בעזרת הדמיה המבוססת על תמונות משולבות שמתקבלות מהבדיקות הבאות: (MRI) דימות תהודה מגנטית, (CT) טומוגרפיה ממוחשבת ואולטרה-סאונד, שיטות אלו אינן פולשניות או שפלישתן מינימלית. הדמיה זו מאפשרת קבלת תמונה שלמה ומעקב אחר תפקוד האיברים והמתרחש בגוף המטופל, ומיעל את אופן הטיפול.

תפקידיו

בשנים 1982-1985 היה המנהל של "רמות" - הרשות האוניברסיטאית למחקר יישומי ופיתוח תעשייתי ליד אוניברסיטת תל אביב בע"מ. 
בשנת 1993 הוא הקים את המחלקה להנדסה רפואית באוניברסיטת תל אביב וכהן כראש המחלקה הראשון. כמו היה כן המנהל והמייסד של מרכז אלה קודש להנדסה רפואית ומדעי הטבע. 
בשנת 1995 ייסד את מרכז העל לחקר הלב וכלי הדם של שם  שלזאק באוניברסיטת תל אביב. המרכז מאפשר לחוקרים ולתלמידים לשלב בין תחומי הקרדיולוגיה וההנדסה הביו-רפואית. בשנים 1995–2000 הוא שמש כמנהל המרכז.
בשנים 1996 – 2001 כהן בחבר הנאמנים של אוניברסיטת תל אביב.
בשנת 2001 הוא הוביל מהלך שהביא לידי קבלת אישור של המועצה להשכלה גבוהה בישראל ללימודי תואר ראשון בהנדסה ביו-רפואית, במחלקות של הטכניון, אוניברסיטת בן-גוריון בנגב ואוניברסיטת תל אביב. בשנת 2005 קבל המחזור הראשון של תוכנית זו את הסמכתו באוניברסיטת תל אביב. 
הוא המנהל המייסד של המעבדה למחשוב ועיבוד מקבילי ביו-רפואי ע"ש ידידי אוניברסיטת תל אביב בקליפורניה.
היה מופקד הקתדרה להנדסה ביו-רפואית של כלי הדם על שם הרברט ג'י ברמן.
כהערכה על תרומותיו המקצועיות, פרופ' עינב נבחר כעמית באגודות הבאות: הקולג' הבינלאומי להנדסה רפואית וביולוגית (עמית מייסד), החברה האמריקאית להנדסה ביו-רפואית (עמית מייסד), עמית החברה האמריקאית להנדסת מכונות, עמית האיגוד האמריקאי להנדסה רפואית וביולוגית, עמית החברה האירופאית להנדסה רפואית וביולוגית.
פרופ' עינב הוא פרופ' אורח במעמד מיוחד במכון הטכנולוגי של קליפורניה (CALTECH) - מהמכונים היוקרתיים ביותר בעולם ללימודי הנדסה. 
בשנת 2012 הוענק לפרופ' עינב פרס לנדאו של מפעל הפיס על תרומתו למדע ולהנדסה הביו-רפואית. פרס הוא מהיוקרתיים ביותר המוענקים למדענים ישראליים מצטיינים.  הממליצים עליו כתבו: "פרופ' עינב הוא בר סמכא עולמי בהנדסה ביו- רפואית של מערכת הלב וכלי הדם ומחוקרי זרימת הדם הטובים ביותר. איני יכול לציין חוקר אחר בתחומו בארץ שתרם כה רבות לקידום התחום ולקידום המחקר הביו-רפואי כפרופסור שמואל עינב"

פעולותיו הציבוריות

פרופ' עינב היה חבר במועצה הפדגוגית של משרד החינוך. כיום הוא מכהן כיושב ראש התוכנית לחינוך טכנולוגי ומדעי של משרד החינוך. 
הוא אחד מהחברים המייסדים של התוכנית השותפות תל אביב – לוס אנג'לס תוכנית קהילתית אשר מקדמת במשותף מפעלים תרבותיים, חינוכיים ורפואה חברתית, בשתי הערים.
בשנת 1993 היה חבר המועצה הלאומית לדימות של משרד הבריאות.
בשנת 1996 היה חבר בהמועצה לניסויים בבעלי חיים.
חבר במועצת המנהלים של קופת חולים כללית.
בשנים 1984-1985 היה חבר ועדת הלסינקי. פרופ' עינב הוזמן להרצות והשתתף במאות כינוסים מדעיים, ופרסם למעלה מ-120 מאמרים מדעיים, וכן מספר פרקים בספרים חשובים.